Document ID: 32007D0567

KOMISJONI OTSUS,
7. august 2007,
ühenduse rahalise toetuse kohta kulude katmiseks, mis tekivad liikmesriikides 2007. aastal ühise kalanduspoliitika suhtes kohaldatavate seire- ja kontrollikavade rakendamise tõttu
(teatavaks tehtud numbri K(2007) 3747 all)
(2007/567/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. mai 2006. aasta määrust (EÜ) nr 861/2006, millega kehtestatakse ühenduse finantsmeetmed ühise kalanduspoliitika rakendamiseks ja mereõiguse valdkonnas, (1) eriti selle artiklit 21,
ning arvestades järgmist:
(1)
Liikmesriigid on komisjonile edastanud oma 2007. aasta kalanduse kontrolli kavad koos taotlustega ühenduse rahalise toetuse saamiseks, et katta kavades sisalduvate projektide elluviimise kulusid.
(2)
Määruse (EÜ) nr 861/2006 artikli 8 punktis a loetletud meetmetega seotud taotlused võivad saada ühenduse toetust.
(3)
Ühenduse toetuse saamise taotlused peavad vastama komisjoni 11. aprilli 2007. aasta määruses (EÜ) nr 391/2007, milles sätestatakse määruse (EÜ) nr 861/2006 üksikasjalikud rakenduseeskirjad seoses liikmesriikide kuludega, mis tekivad ühise kalanduspoliitika suhtes kohaldatavate seire- ja kontrollikavade rakendamise tõttu, (2) sätestatud eeskirjadele.
(4)
On asjakohane määrata kindlaks ühenduse rahalise toetuse maksimaalsed summad vastavalt määruse (EÜ) nr 861/2006 artiklile 15 ja toetuse määrad ning toetuse andmise tingimused.
(5)
Ühenduse toetuse saamiseks peaksid elektroonilised lokaliseerimisseadmed vastama komisjoni 18. detsembri 2003. aasta määruses (EÜ) nr 2244/2003, millega kehtestatakse üksikasjalikud eeskirjad laevaseire satelliitsüsteemide kohta, (3) sätestatud nõuetele.
(6)
Igale liikmesriigile laevade ja õhusõidukite ostmiseks ja kaasajastamiseks antava rahalise toetuse summa tuleks arvutada liikmesriikide deklareeritud selliste laevade ja õhusõidukite suhtes teostatud inspekteerimise ja kontrollimise ning nende aastase kogukasutamise suhtarvu alusel.
(7)
Määruse (EÜ) nr 391/2007 artikli 8 kohaselt tuleb kalanduse kontrolli kavas loetletud projekte rakendada vastavalt kõnealuses kavas sätestatud ajakavale.
(8)
Kõnealuste projektidega seotud kulude hüvitamise taotlused tuleb esitada komisjonile vastavalt määruse (EÜ) nr 391/2007 artiklile 11.
(9)
Käesoleva otsusega ettenähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Sisu
Käesoleva otsusega nähakse ette ühenduse rahaline toetus kulude katmiseks, mis tekivad liikmesriikides 2007. aastal määruse (EÜ) nr 861/2006 artikli 8 punktis a osutatud ühise kalanduspoliitika suhtes kohaldatavate seire- ja kontrollikavade rakendamise tõttu. Otsusega määratakse kindlaks igale liikmesriigile antava ühenduse rahalise toetuse summa, ühenduse rahalise toetuse määr ja toetuse andmise tingimused.
Artikkel 2
Uued tehnoloogiad ja IT-võrgud
Kulud, mis on seotud arvutitehnika ostmise, paigaldamise ja tehnilise abiga ning IT-võrkude loomisega, et võimaldada tõhusat ja turvalist andmevahetust seoses kalandustegevuse seire, kontrolli ja järelevalvega, kvalifitseeruvad rahalisele toetusele, mis katab 50 % abikõlblikest kuludest, jäädes I lisas sätestatud piiridesse.
Artikkel 3
Elektroonilised lokaliseerimisseadmed
1. Kulud, mis on tehtud selleks, et osta ja paigutada laevade pardale elektroonilisi lokaliseerimisseadmeid, mis võimaldavad kalapüügi seirekeskustel jälgida laevu teatud vahemaa tagant laevaseiresüsteemi vahendusel, kvalifitseeruvad rahalisele toetusele maksimaalselt 4 500 eurot laeva kohta, jäädes II lisas sätestatud piiridesse.
2. Lõikega 1 ette nähtud 4 500 euro piires on esimese 1 500 eurose abikõlbliku kuluosa toetuse määr 100 %.
3. Rahaline toetus abikõlbliku kulu puhul, mis ulatub 1 500 eurost kuni 4 500 euroni laeva kohta, on kuni 50 % sellisest kulust.
4. Toetuse saamiseks peavad elektroonilised lokaliseerimisseadmed vastama määruse (EÜ) nr 2244/2003 nõuetele.
Artikkel 4
Katseprojektid
Kulud, mis on seotud uue tehnoloogia rakendamise katseprojektidega, kvalifitseeruvad rahalisele toetusele, mis katab 50 % abikõlblikest kuludest, jäädes III lisas sätestatud piiridesse.
Artikkel 5
Koolitus
Kalapüügi seire, kontrolli ja järelevalve ülesannete eest vastutavate riigiametnike koolitus- ja vahetusprogrammide kulud kvalifitseeruvad rahalisele toetusele, mis katab 50 % abikõlblikest kuludest, jäädes IV lisas sätestatud piiridesse.
Artikkel 6
Kulude hindamine
Ühise kalanduspoliitika kontrolli kulude hindamissüsteemi rakendamise kulud kvalifitseeruvad rahalisele toetusele, mis katab 50 % abikõlblikest kuludest, jäädes V lisas sätestatud piiridesse.
Artikkel 7
Seminarid ja meediavahendid
Kulud algatustele, sealhulgas seminaridele ja meediavahenditele, mis on suunatud kalurite ja teiste osapoolte, näiteks inspektorite, prokuröride ja kohtunike, aga ka üldsuse teadlikkuse tõstmisele võitluses vastutustundetu ja ebaseadusliku kalapüügi vastu ning eesmärgiga tutvustada ühise kalanduspoliitika eeskirjade rakendamist, kvalifitseeruvad rahalisele toetusele, mis katab 75 % abikõlblikest kuludest, jäädes VI lisas sätestatud piiridesse.
Artikkel 8
Patrull-laevad ja -õhusõidukid
Kulud, mis on tehtud selleks, et osta või moderniseerida laevu ja õhusõidukeid, mida liikmesriikide pädevad asutused kasutavad kalastustegevuse kontrolliks ja järelevalveks, kvalifitseeruvad VII lisas sätestatud piirides rahalisele toetusele, mis ei ületa 50 % liikmesriikide kantud abikõlblikest kuludest.
Artikkel 9
Adressaadid
Käesolev otsus on adresseeritud liikmesriikidele.
Brüssel, 7. august 2007

Labels: 18
15
6